section_heading: Rani život i vojna karijera
paragraph_text: U ožujku 1907. godine Averescu sudjeluje u gušenju seljačkog ustanka koji je uzrokovao i pad vlade. U novoj vladi Dimitrija Sturdze obnaša dužnost ministra rata do 1909. godine. Nakon toga obnaša dužnost zapovjednika 1. divizije smještene u Turnu Severinu, te potom zapovjednika II. korpusa sa sjedištem u Craiovi. U studenom 1911. godine postaje načelnikom Glavnog stožera. U tom svojstvu koordinira vojnim operacijama rumunjske vojske u Drugom balkanskom ratu. Dužnost načelnika Glavnog stožera obnaša do prosinca 1913. godine kada ga na tom mjestu zamjenjuje Constantin Cristescu. U međuvremenu je, u travnju 1912. godine promaknut u čin general bojnika. Od prosinca 1913. godine Averescu obnaša dužnost zapovjednika I. korpusa na kojoj dužnosti se nalazi i u trenutku ulaska Rumunjske u rat.